Diari Oficial de la Generalitat Valenciana


Sumari del DOGV 2521, del 02-06-1995 (1995/834936)

ORDRE de 9 de maig de 1995, del conseller de Sanitat i Consum, per la qual regula els centres sanitaris de les entitats col·laboradores en la gestió de la Seguretat Social en relació amb les contingències d'accidents de treball i malaltia professional.
------------------------------------------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/1995/05/09/(2)/dof/vci/html**

### Dades del document

Número de DOGV
:   2521

Data del DOGV
:   02-06-1995

Secció del DOGV
:   DISPOSICIONS GENERALS

Número del document
:   1995/834936


Data del document
:   09-05-1995

Organisme emissor
:   Conselleria de Sanitat i Consum

Tipus de document
:   Ordre

Anàlisi jurídica

ORDRE de 9 de maig de 1995, del conseller de Sanitat i Consum, per la qual regula els centres sanitaris de les entitats col·laboradores en la gestió de la Seguretat Social en relació amb les contingències d'accidents de treball i malaltia professional.  
Correspon a la Generalitat Valenciana, d'acord amb l'article 38 de la Llei Orgànica 5/1982, de l'Estatut d'Autonomia de la Comunitat Valenciana, el desplegament legislatiu i l'execució de la legislació bàsica de l'estat en matèria de sanitat interior, i també exercir la tutela de les institucions, les entitats i les funcions en matèria de sanitat i Seguretat Social.  
Les entitats que col·laboren en la gestió de la Seguretat Social, en les contingències d'accidents de treball i de malaltia professional, formen un dels recursos bàsics en l'atenció sanitària adreçada als treballadors, tant curativa com a rehabilitadora i, si cal, preventiva, derivats dels riscos per a la salut produïts pel treball.  
La col·laboració en la gestió de la Seguretat Social ve regulada pels articles 67 a 79 del Reial Decret Legislatiu 1/1994, pel qual aprova el text refós de la Llei General de la Seguretat Social, i el desplegament normatiu fonamental constituït pel Reial Decret 1.509/1976, pel qual aprova el Reglament General sobre Col·laboració de les Mútues d'Accidents de Treball i Malalties Professionals, i l'Ordre de 25 de novembre de 1966, sobre la col·laboració de les empreses amb les entitats gestores de la Seguretat Social.  
L'article 12.1 del Reial Decret 1.509/1976, que estableix que les instal·lacions i els serveis sanitaris de les mútues hauran de tenir les condicions necessàries per a la més correcta i eficaç prestació de l'assistència sanitària. Per la seua banda, l'article 4.1.b de l'Ordre de 25 de novembre de 1966, estableix que les empreses autoritzades per a la col·laboració en la gestió de la Seguretat Social respecte de les contingències d'accidents de treball i de les malalties professionals, hauran de tenir unes instal·lacions sanitàries pròpies suficientment eficaces per reunir l'amplitud i el nivell adequats per a prestar l'assistència sanitària que corresponga, derivada de les contingències d'accidents de treball i de malalties professional, excepte si cal l'hospitalització quirúrgica.   
Les competències de l'administració sanitària en relació amb els centres sanitaris de les entitats col·laboradores, venen regulades per la Resolució de 15 de desembre de 1981, de la secretaria d'estat per a la sanitat, que les atribueix a l'Institut Nacional de la Salut. Les funcions i els serveis d'aquesta entitat gestora de la Seguretat Social van ser transferides a la Comunitat Valenciana pel Reial Decret 1612/1987.  
Per últim, el Decret 37/1994, del Govern Valencià, pel qual aprova el Reglament Orgànic i Funcional de la Conselleria de Sanitat i Consum, en l'article 18.1, atribueix la Direcció General de Salut Pública el desplegament de les competències de l'administració sanitària sobre les entitats col·laboradores de la Seguretat Social en la gestió de les contingències d'accidents de treball i de malaltia professional, especialment les relacionades amb l'elaboració d'informes tècnico-sanitaris dels centres i dels serveis de medicina laboral, la seua autorització reglamentària i la inspecció periòdica.  
Per tot el que s'exposa, després de la consulta a la Comissió Assessora de Mutues d'Accidents de Treball i Malalties professionals de la Seguretat Social en la Comunitat Valenciana, creada per ordre de 27 d'abril de 1993, de la Conselleria de Sanitat i Consum, i fent ús de les facultats que tinc,  
ORDENE:  
Article primer  
Aquesta ordre s'aplica a:  
a) els centres sanitaris gestionats per les mútues d'accidents de treball i malalties professionals de la Seguretat Social a la Comunitat Valenciana, amb independència de la titularitat de l'immoble.  
b) les instal·lacions de les empreses col·laboradores en la gestió de la seguretat Social, en relació amb les contingències d'accidents de treball i malaltia professional a l'àmbit de la Comunitat Valenciana.  
Article segon  
Els centres i instal·lacions sanitàries a què fa referència l'article primer caldrà que tinguen les condicions mínimes que estableix l'annex d'aquesta ordre.  
   
Article tercer  
En cas d'empreses col·laboradores en la gestió de la seguretat Social amb menys de mil treballadors en una província, es podran autoritzar centres sanitaris amb una superfície menor a la que estableix l'annex, sempre que les instal·lacions i els recursos humans d'aquests garantisquen una correcta prestació sanitària als treballadors.  
Article quart  
L'obertura o la modificació dels centres sanitaris d'entitats i d'empreses col·laboradores de la Seguretat Social, dins de l'àmbit d'aplicació d'aquesta ordre, serà autoritzada per la directora general de Salut Pública, i és un requisit imprescindible que aquests centres tinguen la qualificació de suficiència donada per resolució de l'organisme competent del Ministeri de Treball i Seguretat Social, i la resta de requisits que estableix la normativa laboral vigent.  
Article cinquè  
L'autorització a què fa referència l'article quart, es comunicarà al Registre Oficial d'Establiments i Serveis Sanitaris de la Comunitat Valenciana, establert en el decret 27/1987, del Govern valencià.  
Article sisè  
Les entitats i les empreses col·laboradores en la gestió de la Seguretat Social hauran de remetre a la Direcció General de Salut Pública una comunicació de les modificacions, que es produïsquen als centres existents, referents a personal, horari d'obertura i qualsevol altre aspecte que afecte el funcionament d'aquests. Anualment, i abans de la fi del segon trimestre, hauran de lliurar una informació actualitzada sobre tots els centres sanitaris que estiguen gestionats per aquestes entitats i empreses.  
Article setè  
S'autoritza la directora general de Salut Pública per a dictar les disposicions que calguen per a l'execució i el compliment d'aquesta ordre.  
Article vuitè  
Com a conseqüència de les actuacions d'inspecció i de control, el Govern Valencià podrà ordenar el tancament definitiu dels centres i de les instal·lacions sanitàries de les entitats i de les empreses col·laboradores en la gestió de la Seguretat Social relacionat amb les contingències d'accident de treball i malalties professionals, i el conseller de Sanitat i Consum podrà ordenar la suspensió provisional o la prohibició d'activitats dels centres sanitaris, pel no compliment dels requisits exigits per a la seua instal·lació o funcionament o per falta d'autoritzacions anteriors o de registres sanitaris preceptius, mesures que en cap cas tindran caràcter de sanció.  
L'acord del tancament es farà saber al titular del centre tancat.  
La durada de la suspensió provisional i de la prohibició de les activitats, que serà fixada en cada supòsit, no ha d'excedir del moment en què es facen complir els requisits establerts, sense perjudici dels ajornaments successius que es puguen acordar mitjançant resolucions motivades.   
DISPOSICIó TRANSITòRIA  
S'estableix un període màxim de cinc anys, a partir de l'entrada en vigor d'aquesta ordre, perquè les entitats i les empreses col·laboradores en la gestió de la Seguretat Social adapten el centres sanitaris, que els faça falta, a les condicions que s'hi estableixen, per a l'autorització com a centres i instal·lacions sanitaris de les entitats i de les empreses col·laboradores en la gestió de la Seguretat Social en relació amb les contingències d'accident de treball i de malaltia professional, sense perjudici que es puguen adoptar les mesures que preveu l'article vuitè en els casos de manifesta inadequació dels centres sanitaris existents per a la finalitat a què són adreçats.   
DISPOSICIó FINAL  
Aquesta ordre vigirà l'endemà de la publicació en el Diari Oficial de la Generalitat Valenciana.  
València, 9 de maig de 1995  
El conseller de Sanitat i Consum,  
JOAQUíN COLOMER SALA  
ANNEX  
1. S'usarà la següent classificació funcional dels centre:  
- Centres ambulatoris de primera assistència (CPA)  
- Centres de recuperació i de rehabilitació (CRR)  
- Centres d'hospitalització i assistència quirúrgica (CQH)  
- Centre de medicina preventiva laboral (CMPR)  
2. Pot haver centres sanitaris que despleguen diverses les funcions assenyalades (preventiva, rehabilitadora, curativa, incloent-hi o no la cirurgia i l'hospitalització).  
3. L'equipament sanitari s'adequarà a les funcions que desplega el centre, i si cal, el que descriu l'apartat 8. Quan hi haja audiòmetre, aquest haurà de tenir els requisits establerts en el punt 7 de l'annex 4 del Reial Decret 1.316/1989, sobre protecció dels treballadors enfront dels riscos derivats de l'exposició al soroll durant el treball.  
4. Els centres hauran de ser identificats segons les funcions que despleguen, l'horari d'atenció al públic i l'entitat que els gestiona.  
5. Accessibilitat.  
El centres se situaran, sempre, en una planta baixa. Aquest requisit no caldrà per a centres exclusivament de medicina preventiva. No hi haurà cap obstacle arquitectònic que barre l'accés als treballadors amb discapacitats.  
L'accés directe des de la planta baixa cap a les plantes superiors, si hi ha, es garanteix amb mesures adequades tals com ascensors amb capacitat adequada per al trasllat del treballadors discapacitats o d'altres.   
6. Els centres han d'acomplir la normativa general de seguretat: protecció contra incendis, protecció radiològica, i qualsevol altra d'aplicació, i tenir aigua potable.  
7. Recursos humans.  
Els centres sanitaris hauran de tenir un metge durant tot el seu horari d'atenció al públic, excepte els centres dedicats exclusivament a rehabilitació, en què aquest requisit no serà imprescindible.  
8. Estructura i superfície mínima dels centres.  
a) Centres ambulatoris de primera assistència (CPA)  
- Recepció i espera  
- Cures  
- Despatx mèdic aïllat  
- Raigs X i revelat  
- Serveis generals (magatzem)  
- Lavabos  
- Calefacció/ refrigeració  
Superfície mínima: 90 m2 útils  
b) Centres de medicina preventiva laboral (CMPR)  
- Sala de reconeixements  
- àudiometria (homologat)  
- Espirometria (homologat)  
- Control visió (homologat)  
- Laboratori propi o concertat  
Superfície mínima: 90 m2 útils  
c) Centres de recuperació i de rehabilitació (CRR)  
- Despatx mèdic  
- Vestidors  
- Mecanoteràpia  
- Electroteràpia  
- Hidroteràpia (optatiu)  
Superfície mínima: 90 m2 útils  
CMPR + CPA: 120 m2 útils  
CPA+CRR: 140 m2 útils  
CPA+CRR+CMPR: 175 m2 útils  
10. Documentació dels centres.  
Independentment de la documentació que la normativa estableix per a les entitats, els centres tindran la següent documentació, la qual permeta l'avaluació de l'activitat assistencial feta:  
- Història clínica dels pacients atesos.  
- Registre de l'activitat assistencial:  
 accidents de treball atesos  
 malalties professionals declarades  
 cures  
 sessions de rehabilitació  
 radiografies  
 reconeixements mèdico-preventius  
 analítiques  
- La documentació clínica ha de ser correctament custodiada, de manera que garantisca el dret a la confidencialitat de les dades mèdiques establerta en l'article 10.3 de la Llei 14/1986, General de Sanitat, i la resta de normativa vigent.


Còpia Permalink ELI